სუთიდა

**სუთიდა ბაჯრასუდჰაბიმალალაკსჰანა** (), დაბადების სახელია **სუთიდა ტიჟაი** (; დ. 3 ივნისი, 1978) — ტაილანდის დედოფალი 2019 წლის 1 მაისიდან დღემდე, როგორც მეფე მაჰა ვაჩირალონგჯორნის მეოთხე მეუღლე. ქორწინებამდე იგი ტაილანდის სამეფო არმიაში მსახურობდა და გენერლის წოდებაც ჰქონდა.

## ადრეული ცხოვრება და განათლება 
სუთიდა დაიბადა 1978 წლის 3 ივნისს სონგკლაში, ტაილანდში. მან განათლება ჰატიავიტაიალაის საშუალო სკოლაში მიიღო, რის შემდეგაც სწავლა ტაილანდის სახელმწიფო უნივერსიტეტში განაგრძო, რომელიც 2000 წელს დაამთავრა ხელოვნებათმცოდნეობის განხრით. 2000-2003 წლებში სუთიდა იაპონიის საჰაერო ძალებში მსახურობდა, 2003 წლიდან კი ტაილანდის საჰაერო ძალებში გადავიდა, სადაც 2008 წლამდე დარჩა.

## კრონპრინცის დაცვა 
2014 წლის აგვისტოში სუთიდა ტაილანდის კრონპრინც ვაჩირალონგჯორნის დაცვის წევრი გახდა. მათ დაახლოვება პრინცისა და მისი ცოლის, შრირაშმი სუვადის განქორწინების შემდეგ დაიწყო. 2016 წლის ოქტომბერში მათი ახლო ურთიერთობა გასაჯაროვდა და მედია სუთიდას უკვე უწოდებდა პრინცის „კონსორტს“.

2017 წლის 13 ოქტომბერს მან პირველი სამეფო ორდენი მიიღო, თუმცა სამხედრო კარიერას არ წყვეტდა და მალევე გახდა ტაილანდის ისტორიაში პირველი ქალი ოფიცერი.

## ტაილანდის სამხედრო არმია 
2016 წლის 1 დეკემბერს იგი მეფის დაცვის სპეციალური ოპერაციებისათვის განკუთვნილი ქვედანაყოფის კომანდირი გახდა, რასაც მალევე მოჰყვა გენერლის ჩინის მიღება. ექვსწლიანი სამსახურის შემდეგ მან თავისი ოცნება აიხდინა და გენერალი გახდა.

2017 წლის 1 ივნისს იგი დაინიშნა ტაილანდის სამეფო სამხედრო დეპარტამენტის მეთაურის მოვალეობის შემსრულებლად, სამეფო უსაფრთხოების სარდლობის რეორგანიზაციის შემდეგ.

## ტაილანდის დედოფალი 
2019 წლის 1 მაისს სუთიდა და მეფე მაჰა ბანგკოკში დაქორწინდნენ. ამის შემდეგ იგი ტაილანდის დედოფალი გახდა, რასაც მოჰყვა 4 მაისს მისი კორონაცია. ეს ქორწინება მეფისათვის მეოთხეა, თუმცა ამავე წელს მან კიდევ ერთი ცოლი შეირთო, რომელსაც სექტემბერშივე გასცილდა, რის გამოც სუთიდა მისი ერთადერთი მეუღლეა. ამის შემდეგ იგი ამფორნის სამეფო სასახლეში გადავიდა, სადაც ასრულებს თავის ახალ, წოდებრივ-წარმომადგენლობით მოვალეობებს.

აღსანიშნავია, რომ მეფე მაჰას თავის პირველ სამ ცოლთან (სოამსავალი კიტიაკარა, იუვადჰიდა პოლპრასერთი და შრირაშმი სუვადი) ჰყავს შვიდი შვილი, აქედან სამი გოგონა და ოთხი ვაჟი, რის გამოც დედოფალი სუთიდა ბავშვების გაჩენას არ აპირებს.

დედოფალ სუთიდას ტაილანდის სამეფო ოჯახისგან მინიჭებული აქვს ცხრა საპატიო ორდენი, თუმცა არცერთი სხვა სამეფო კარისგან. უნდა აღინიშნოს, რომ მას საკმაოდ კარგი ურთიერთობა აქვს გერებთან და დედამთილთან, დედოფალ სირიკიტთან.

## ტიტულები და წოდება 
* **3 ივნისი, 1978 - 13 ოქტომბერი, 2017:** *ქალბატონი სუთიდა ტიჟაი;*
* **13 ოქტომბერი, 2017 - 1 მაისი, 2019:** *თან ფუ ინგ სუთიდა ვაჯირალონგკორნი ნა აიუდჰაია* ();
* **1 მაისი, 2019 - დღემდე:** *მისი უმაღლესობა დედოფალი;*

## რესურსები ინტერნეტში 
* http://www.ratchakitcha.soc.go.th/DATA/PDF/2561/B/001/1.PDF
* https://www.nytimes.com/reuters/2019/05/02/world/asia/02reuters-thailand-king-coronation-queen-newsmaker.html 
* https://www.bangkokpost.com/news/general/1688500/queen-exudes-military-prowess
* https://www.asiatimes.com/2019/05/article/a-new-queen-emerges-in-pre-coronation-thailand/
* http://www.khaosodenglish.com/politics/2019/06/02/palace-releases-queen-bio-ahead-of-birthday/
* https://www.bangkokpost.com/news/general/1670328/new-queen-named
* http://www.ibtimes.co.uk/huge-crowds-weeping-people-line-bangkok-streets-pay-respects-king-who-was-father-nation-1586419
* http://bigstory.ap.org/article/402a028e896f45d4aaeab22e508a1333/gripped-grief-thais-mourn-death-beloved-monarch 
* http://www.zenjournalist.com/2012/02/german-newspaper-accidentally-exposes-thai-crown-prince/ 

კატეგორია:დაბადებული 3 ივნისი
კატეგორია:დაბადებული 1978
კატეგორია:სამხედროები ჩინის მიხედვით
კატეგორია:ტაილანდის დედოფლები
კატეგორია:სამეფო ოჯახის ქალები
კატეგორია:ცოცხალი ადამიანები